Imtella' Settembru 12, 2021 - Aġġornata 12 Ta' Settembru, 2021 7:16pm Rapport: Mario Micallef Mill-bidu ta' din is-sena nbnew mill-ġdid 71 triq fil-kampanja li għalihom il-Gvern nefaq tmien miljun Ewro. Dawn huma toroq li jintużaw mill-bdiewa u r-raħħala u minn familji biex jaslu fir-residenza tagħhom. Iżda mhux biss! Iservu ta' rotot alternattivi waqt l-ivjaġġar u huma mfittxija min-nies għal xi mixja f'żoni mill-aktar pittoreski jew biex jilħqu xtajtiet popolari. Bl-istess mod, jintużaw ukoll miċ-ċiklisti. L-irranġar tat-toroq rurali hu qasam ieħor ta' xogħol f'idejn l-aġenzija Infrastructure Malta. Minn trejqa qalb l-għelieqi fil-ġenb tal-kappella tal-Vitorja fl-Imtaħleb tasal f'punt fejn tilqgħek xena tal-kartolini. L-irdumijiet f'din iż-żona huma magħrufa bħala Għar id-Dwieb. It-triq għal isfel għadha kemm tranġat u b'hekk ġie faċilitat l-ivjaġġar għall-bdiewa, dilettanti tas-sajd u persuni oħra li jfittxu dawn l-inħawi għad-delizzju tagħhom. F'din iż-żona, Infrastructure Malta għadha kemm tejbet maż-żewġ kilometri u nofs ta' toroq rurali. Fost toroq oħra rurali li saru din is-sena kien hemm dawk li jwasslu għal xtajtiet popolari bħalma hi triq twila kważi żewġ kilometri f'Delimara li tagħti għal Xrobb l-Għaġin, il-Ħofra l-Kbira u l-Ponta tal-Munxar waqt li fuq in-naħa opposta tal-pajjiż: fil-Mellieħa, tranġaw it-toroq li jagħtu għal Daħlet ix-Xmajjar, ir-Ramla tat-Torri l-Abjad u l-Għar tad-Dragunara. L-aġenzija qalet li nbnew ukoll ħames kilomteri u nofs ta' toroq oħra rurali fil-limiti tal-Imġarr; fiż-żoni magħrufa bħala Tal-Ħaddedin, Binġemma, is-Santi u Fomm ir-Riħ. Infrastructure Malta spjegat li fl-ewwel tmien xhur ta' din is-sena bniet mill-ġdid u rranġat 71 triq qalb il-kampanja li bejniethom jagħmlu rotta twila 24 kilometru. L-ispiża għal dan ix-xogħol laħħqet it-€8 miljun, il-parti l-kbira minnhom fondi lokali iżda kien hemm ukoll finanzjament mill-Fond Agrikolu Ewropew. F'dawn it-toroq ukoll, qabel jinbeda x-xogħol l-aġenzija tikkoordina mal-entitajiet tas-servizzi tal-ilma, l-elettriku u t-telekomunikazjzoni biex fejn hemm ħtieġa jinbidlu jew jissaħħu pajpijiet u cables taħt l-art. Dan inaqqas ir-riskju li t-toroq jerġgħu jitħaffru ftit wara li jkunu tranġaw. Fejn meħtieġ, il-kuntratturi ntalbu jagħmlu sistemi ta' ġbir tal-ilma tax-xita u ħarsien mill-għargħar waqt li f'ħafna mit-toroq rurali tqiegħdu pajpijiet ġodda għas-servizz tal-ilma riċiklat li ħafna bdiewa bdew jużaw fl-aħħar snin għat-tisqija. Fil-71 triq rurali li saru s'issa din is-sena, Infrastructure Malta għaddiet mal-35 kilometru ta' katusi, pajpijiet u cables u biex ngħata wiċċ ġdid lil dwn t-toroq intużaw mat-30,000 tunellata ta' asfalt u konkos. Il-Kap Eżekuttiv ta' Infrastructure Malta spjega li b'ħafna minn dawn it-toroq iserrpu qalb l-għelieqi, ix-xogħol f'dawn iż-żoni mhux nieqes mill-isfidi. "Bħal pereżempju li mhux dejjem hu possibbli li jkollok aċċess minn post ieħor għax tkun triq waħda li twassal għal ammont ta' għelieqi u rziezet. Ġieli kellna fejn kellna ftehim f'liema perjodu biex inkunu nistgħu naħdmu forsi għax ikun hemm l-uċuħ tar-raba' fejn il-bdiewa jkunu jridu jidħlu u jaħsdu l-prodotti tagħhom imma anke żminijiet fejn forsi jkun hemm aċċess għall-irziezet. U allura filwaqt li forsi jidhru toroq żgħar, toroq rurali imma għandhom sfidi kbar ukoll." Infrastructure Malta spjegat li fi tliet snin kemm ilha mwaqqfa għamlet xogħol f'aktar minn 300 triq rurali f'diversi lokalitajiet, li ħafna minnhom kienu ilhom snin jistennew li jitranġaw.